《重纪五子篇 其二 吴参政国伦》
明代·王世贞

昔我先司马，列棘遴楚士。于时独明卿，裒然拔其萃。

拓落厌时趣，纵横富篇制。已窥正始格，复探作者意。

失鹄必反求，贯革有余锐。颇余东方谑，不作公孙媚。

吏道亦自工，时违巧相避。二始稍见收，三斥竟成踬。

桃李倾骄日，幽兰自憔悴。开径樊口田，卖文成活计。

却问诸少年，畴能一兼诣。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。